# Guennadi Sossonko

Guennadi Boríssovitx Sossonko (en rus: Геннадий Борисович Сосонко), nascut el 18 de maig de 1943 a Troitsk, Rússia) és un jugador i escriptor d'escacs jueu de Rússia, que fou ciutadà soviètic, s'exilà de l'URSS, i obtingué la nacionalitat neerlandesa. És Gran Mestre des de 1976.

## Biografia

Sossonko, un dissident, es va exiliar des de la Unió Soviètica als Països Baixos via Israel el 1972. Es tractà d'una deserció altament publicitada, que va portar la Federació Soviètica d'Escacs a pressionar enormement la FIDE per declarar-lo "no-persona", una tàctica habitual entre les autoritats soviètiques del moment contra els dissidents.
No obstant això, la FIDE atorgà a Sossonko el títol de Mestre Internacional (MI) el 1974, el títol de GM el 1976, i el d'Entrenador Sènior de la FIDE, el màxim títol d'entrenador internacional, el 2004.

## Resultats destacats en competició

Al començament de la seva carrera, el 1958, va guanyar el Campionat júnior de Leningrad. Un cop ja exiliat, guanyà el Campionat dels Països Baixos dos cops, el 1973 i el 1978 (ex aequo amb Jan Timman).
D'entre els seus resultats en torneigs destaquen el primer lloc a Wijk aan Zee 1977, 1r a Nimega 1978, 3r a Amsterdam 1980, 1r a Wijk aan Zee 1981, 3r a Tilburg 1982, 4t a Haninge 1988, i 1r a la 30a edició del Memorial Rubinstein, el 1993. També va entaular un matx contra Jan Timman (+1 =0 −1) el 1984.
Sossonko ha participat, representant els Països Baixos, onze cops a les Olimpíades d'escacs, en els períodes 1974-84, i 1988-96. Hi va guanyar dues medalles individuals: or a Haifa (1976), bronze a Niça (1974), i dues medalles per equips: plata a Haifa (1976), i bronze a Salònica (1988). El 1989 formà part (com a 3r tauler) de l'equip neerlandès que participà en el II Campionat del món per equips, a Luzerna, on hi puntuà (+1 =4 -2).

## Escriptor d'escacs

Sossonko ha escrit tres llibres d'escacs (no tècnics), centrats bàsicament en les seves experiències en el món dels escacs a la Unió Soviètica, i les seves relacions i records respecte d'una banda dels millors jugadors soviètics, i de l'altra, d'aspectes poc coneguts però interessants de la història dels escacs. Els seus llibres, publicats per New in Chess, són Russian Silhouettes, The Reliable Past, i Smart Chip from St. Petersburg.

### Llibres

* Sossonko, Guennadi. Russian Silhouettes. New in Chess, 2003. ISBN 90-5691-078-7.
* Sossonko, Guennadi. The Reliable Past. New in Chess, 2003. ISBN 90-5691-114-7.
* Sossonko, Guennadi. Smart Chip from St. Petersburg: And Other Tales of a Bygone Chess Era. New in Chess, 2006. ISBN 9056911694.

## Referències

* 1 2 «Nota biogràfica de Guennadi Sossonko» (en anglès). Chessgames.com. [Consulta: 22 juny 2010].
* ↑ «Llista de Senior FIDE Trainers» (en anglès). Fide.com. [Consulta: 3 octubre 2010].
* ↑ Àrbitres / Entrenadors al lloc web de la FIDE (anglès)
* ↑ «Dades sobre els campionats dels Països Baixos, i historial de guanyadors» (en anglès). endgame.nl. Arxivat de l'original el 1 de febrer 2010. [Consulta: 18 abril 2011].
* ↑ Fitxa de Sossonko al lloc web de l'organització del torneig Corus Arxivat 2009-02-08 a Wayback Machine. (anglès)
* ↑ Umiastowski, Adam. «Historial, resultats complets, partides, i taules de creuaments del Memorial Rubinstein» (en polonès). Arxivat de l'original el 2011-04-23. [Consulta: 3 novembre 2011].
* 1 2 La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ Equip neerlandès a Luzerna 1989 a olimpbase.org

## Enllaços externs

* Estimació Elo de Guennadi Sossonko a «chessmetrics.com». [Consulta: 22 juny 2010]. (anglès)